ཀྲང་ཅང་ཚན་རིག་གྲོང་ནི་ཧྲང་ཧའེ་ཚན་རྩལ་གསར་གཏོད་ལྟེ་གནས་ཀྱི་ལྟེ་བའི་ཁུལ་དང་རྒྱལ་ཁབ་རིམ་པའི་ཚན་རྩལ་མཐོ་ས་ཡིན་པའི་ངོས་ནས་ཚན་རིག་ཆེན་པོའི་སྒྲིག་བཀོད་དང་།ཚན་རིག་ལས་སྟེགས།གསར་གཏོད་རྣམ་པའི་ཁང་དང་སུའོ་རྩེ་གྲ་བཅས་འབོར་ཆེན་ཞིག་གཅིག་སྡུད་བྱས་ཡོད།འགྲེམས་སྟོན་ཚོམས་ཆེན་ནང་ཞི་ཅིན་ཕིང་གིས་ཚན་རིག་གྲོང་གི་འཕེལ་རྒྱས་ལོ་རྒྱུས་དང་དེའི་འཆར་འགོད་འཛུགས་སྐྲུན་གནས་ཚུལ་གྱི་ངོ་སྤྲོད་གསན་གནང་བ་དང་།ཚན་རིག་ཆེ་མོའི་སྒྲིག་བཀོད་དང་།འདུས་གྲུབ་གློག་ལམ།མཁའ་སྐྱོད་དང་འཇིག་རྟེན་འཕུར་སྐྱོད།སྐྱེ་དངོས་གསོ་བ་རིག་པ་སོགས་ཀྱི་འགྲེམས་ཁུལ་དུ་གཟིགས་སྐོར་གནང་བ་རེད།ཞི་ཅིན་ཕིང་གིས་དེ་གར་ཡོད་པའི་ཚན་རྩལ་ལས་དོན་མི་སྣ་དང་བྱམས་བརྩེའི་གླེང་མོལ་གནང་བ་དང་།ཁོང་གིས་ཚན་རིག་ལག་རྩལ་གྱིས་ད་ཆ་བཞིན་རྒྱལ་ཁབ་ཀྱི་མདུན་ལམ་དང་ལས་དབང་ལ་ཤུགས་རྐྱེན་གཏིང་ཟབ་དེ་ལྟ་བུ་ཐེབས་མྱོང་མེད་ལ།ད་ཆ་བཞིན་མི་དམངས་ཀྱི་འཚོ་བའི་བདེ་རྩར་ཡང་ཤུགས་རྐྱེན་གཏིང་ཟབ་དེ་ལྟ་བུ་ཐེབས་མྱོང་མེད།ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་པའི་འགག་རྩའི་དུས་དེར་ཚན་རྩལ་གསར་གཏོད་ཀྱི་དགོས་གཏུགས་ཀྱི་བསམ་པ་དང་ལས་འགན་སྒྲུབ་སེམས་ཆེ་རུ་བཏང་སྟེ་ཚན་རྩལ་གསར་གཏོད་དེ་གནས་བབ་དེ་བས་གལ་ཆེན་ཐོག་བཞག་ནས་འགག་རྩའི་སྐབས་སུ་འབད་འཐབ་བྱས་ཏེ་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་བསྟར་བྱེད་པ་དང་སྒུལ་ནུས་གསར་རྙིང་མགྱོགས་མྱུར་བརྗེ་བའི་ཁྲོད་ཀྱི་ཚན་རྩལ་གསར་གཏོད་ཀྱི་ནུས་པ་གལ་ཆེན་འདོན་སྤེལ་བྱེད་དགོས།ཚན་རྩལ་གསར་གཏོད་སྐོར་གྱི་ཏང་ཀྲུང་དབྱང་གི་འཐབ་ཇུས་བཀོད་སྒྲིག་དང་སྲིད་ཇུས་བྱ་ཐབས་དོན་འཁྱོལ་ནན་ཏན་བྱས་ཏེ་རྨང་གཞིའི་ཞིབ་འཇུག་དང་ཉེར་སྤྱོད་རྨང་གཞིའི་ཞིབ་འཇུག་ཐད་ཤུགས་སྣོན་རྒྱག་པ་དང་།ཐོག་མའི་གསར་གཏོད་ནུས་པ་གོང་མཐོར་གཏོང་བ།ཁེ་ལས་ཀྱི་བྱེད་པོའི་ནུས་པ་འདོན་རྒྱུར་མཐོང་ཆེན་བྱེད་པ།ཤེས་བྱའི་བདག་དབང་སྲུང་སྐྱོང་བྱེད་རྒྱུར་ཤུགས་སྣོན་རྒྱག་པ།གསར་གཏོད་ཤེས་ལྡན་མི་སྣར་བརྩི་འཇོག་བྱེད་པ།གསར་གཏོད་ཀྱི་གསོན་ཤུགས་འཕེལ་བར་བྱེད་པ།གསར་དར་ཐོན་ལས་དང་གསར་གཏོད་རྣམ་པའི་ཁེ་ལས་སྐྱེད་སྲིང་དང་སྟོབས་ཆེར་གཏོང་བ།ཚན་རྩལ་གྲུབ་འབྲས་གཞན་སྒྱུར་བྱེད་མགྱོགས་སུ་གཏོང་བ།གསར་གཏོད་མ་ལག་གི་སྤྱི་ཡོངས་ཀྱི་ཕན་ནུས་ཆེ་རུ་གཏོང་བ་བཅས་བྱེད་དགོས་པའི་ནན་བཤད་གནང་བ་རེད།